
ABSTRACT 
Each man has his Daimon, as Socrate had. Blaga had his Daimon 
too, the Daimon of the creativity, the Daimon of the genius. 

I 

Se ştie că Socrate avea un Daimon?, numai al lui, cu acest Daimon 
avea lungi discuții interioare. De aceea a întârziat la banchetul dat de 
Agaton. 

La Socrate această comunicare avea un caracter particular aşa cum 
orice comunicare interioară are pentru fiecare om un astfel de caracter, care 
a fost notat în fugă de Platon. Când Daimonul său voia să-i spună ceva, 
Socrate se oprea, orice ar fi făcut şi oriunde era, chiar, cum este cazul în 
Banchetul, mergând pe o stradă împreună cu un prieten spre o întâlnire. El 
se oprea şi rămânea în această conversaţie interioară atât timp cît Daimonul 
o cerea. Aşa începe dialogul Banchetul. 


„Socrate mergând cu Aristodem la banchetul lui Agaton ... Socrate 
însă, adâncit în gânduri, rămânea mereu în urmă. Eu îl tot aşteptam, până ce 
odată îmi dădu poruncă să-mi văd de drum înainte ...” 

Ajuns la Agaton; „ - Băiete, strigă Agaton, nu sta pe gânduri şi adu-ne 
pe Socrate .... 


! Dr., CRIEST — DLMES. 

Voi folosi în acest text în loc de demon, care în limba română este similar diavolului, 

daimon, ca să subliniez că in textul meu (şi în cel scris de Blaga) daimonul nu este un demon, 

nu este diavolul, este altceva, este inconştientul nostru. Platon nu avea noţiunea de inconştient. 

- „un sclav apăru şi ne spuse că Socrate şedea retras, nemişcat, în 
poarta unei case vecine. Nu vrea să intre, deşi l-am rugat. 

- Ciudat lucru ne spui, zise Agaton .... 

- Tar Aristodem... 

- Ba nu, lăsaţi-l; acesta-i obiceiul lui.... Se retrage aşa uneori şi stă 
priponit te miri unde.” ° 
Mai este un cuvânt al lui Agaton care poate avea un interes pentru 

noi înţelegându-l: 
„ Aici, aici, Socrate! Stai colea, lângă mine, să mă molipsesc şi eu 
cu ceva de la un înţelept, poate tocmai cu ceea ce ai descoperit cât 
ai stat în poarta casei vecine. Ai aflat desigur ce-ai dorit şi eşti 
acum stăpân pe acel gând; altminteri nici nu plecai poate de 
acolo.” 


Să fie aici o aluzie că discuţia cu Daimonul este o discuţie cu propria ta 
ființă interioară? Este posibil. Atunci am putea înţelege de ce Augustin se 
referă, de mai multe ori, la omul nostru interior. Ar putea fi Daimonul lui 
Socrate propriul nostru om interior? 

În orice caz, Socrate pare că era de părere că fiecare om are un Daimon 
al său, şi nu numai el, Socrate. În antichitatea elină mai găsim astfel de 
referiri şi la alţi autori. 

Era acest Daimon, pentru Socrate, acest sfătuitor intern un fel de greier 
al lui Pinochio? În orice caz, Socrate ascultă de acest sfătuitor interior care-i 
putea oferi sfaturi înțelepte. După ce-l ascultă pe Agaton, Socrate va 
răspunde: 


„=. ce bine ar fi, Agaton, dacă înţelepciunea ar avea darul să se scurgă, 
ori de câte ori ne atingem unii de alţii, de la cel ce are mai multă la cel cu 
mai puţină; să fie aşa, ca apa ce trece prin filtrul de lână, din vasul mai plin 
spre cel mai gol! Dacă înţelepciunea ar fi astfel, eu aş preţui acum mult 
faptul de-a sta lângă tine. Cred că în acest moment m-aş umple de multă şi 
frumoasă înţelepciune de la tine; cât priveşte aceea ce se află în mine, să 


3 Platon, Dialoguri, După traducerile lui Cezar Papacostea, revizuite şi întregite cu două 
traduceri noi şi cu “Viața lui Platon” de Constantin Noica, Editura pentru Literatură 
Universală, Bucureşti, 1968, pp. 246-247. 


4 Op. cit., pp. 247 şi 248. 

ştii, e una nevrednică şi şovăitoare ca un vis, pe când a ta străluceşte şi 
5 
sporeşte ...” 


Poate tocmai un gânditor, care are atâtea de rezolvat în mintea lui 
şi uneori gândurile care dau buzna par foarte încâlcite, are nevoie de un 
astfel de sfătuitor interior care să-l ajute, să-şi mai pună puţină ordine în 
mintea sa nevrednică şi şovăitoare, cum scrie Platon. 

Din antichitate către noi acest Daimon, aşa cum s-a întâmplat şi cu 
purtătorul de lumină care este Luceafărul, ambele au trecut spre un 
simbolism al răului, al diavolescului. Toate acestea s-au întâmplat şi cu 
ajutorul creştinismului care are nevoie de un iad şi de un drac ca un 
echilibru al raiului şi al lui Dumnezeu. Este adevărat, creştinismul ne-a 
oferit prezența unui înger personal care să păzească somnul la căpătâiul 
fiecărui copil (care seamănă cu daimonul antichităţii). Pare că adulţii nu mai 
au nevoie de un astfel de înger personal, în orice caz lumea îngerilor din 
creştinism are o prea mare asemănare cu lumea zeilor, mai mari sau mai 
mărunți, ai antichităţii şi, probabil, de aceea, este susținută mai palid de 
teologie. Poate tot de aceea îngerul personal nu mai are forța Daimonului 
antichităţii. 

Aici este vorba de un joc, cunoscut de când e lumea, un echilibru 
etic între bine şi rău. Este nevoia omului, această fiinţă ce posedă un liber 
arbitru, nevoia de a a-şi justifica acţiunile urâte, reprobabile, partea rea din 
om. Să subliniem că răul îl alege omul cu voinţa lui, nu îi este dat de nici-un 
înger căzut, de nici-un drac. Sunt de părerea Sfântului Augustin şi nu pot 
accepta să-mi justific faptele mele urâte, păcatele mele, şi Dumnezeu ştie că 
am destule, dând vina pe acest diavol. Am impresia că este o uşoară 
comoditate umană de a da vina acţiunilor tale pe altcineva, fie el un drac. 

Omul este creat de Dumnezeu dar în amănunt el este o creaţie 
personală, el singur îşi modelează fiinţa lui. Fiecare din noi, prin educaţie şi 
prin frânele stilistice ale Matricei sale stilistice, a depins şi depinde numai 
de ceea ce hotărăşte el, de voinţa lui. De ce este nevoie să ne justificăm 
greşelile, păcatele, în loc să ni le asumăm? De ce să nu recunoaştem că 
omul este un amestec de bine şi de rău şi alegerea depinde numai de noi. 
Dacă este nevoie de o noţiune impersonală cu rol de universal, de un drac ca 
înger căzut, drac care întruchipează răul pe acest pământ, cu toate că această 
noţiune de rău are valoare numai legată de om — în lumea pietrelor, a apei, a 


g Op. cit. p. 248. 

plantelor, a insectelor şi a animalelor nu poate exista o astfel de noţiune fără 
prezenţa omului —, atunci să ni se spună că răul depinde numai de conştiinţa 
noastră, de voinţa noastră. Noi nu avem cum să fim influenţaţi, altfel, de o 
noţiune abstractă care nu are nici o realitate transcendentă aşa cum are 
noţiunea de Dumnezeu. 

Dacă suntem conştienţi că numai noi purtăm toate consecinţele 
pentru tot ce am făcut, pentru tot ce facem, dacă ne putem asuma păcatele, 
greşelile ca şi faptele bune, nu ne va fi mai uşor să trăim? Şi dacă este 
nevoie, chiar să ne corectăm? 

Astăzi, omul, creştinul — cum spune ţăranul nostru — nu mai are un 
astfel de sfătuitor al lui şi numai al lui, care să-l poată ajuta la fiecare pas, 
fizic, abstract sau spiritual, pe care-l face omul. 

Pentru Blaga Daimonul exista şi-i aminteşte, parcă, de libertatea sa 
noţională ca şi de marea sa putere transcendentă din antichitate. Prin 
matricea stilistică el este un transcendent care coboară în lumea noastră 
pentru a veni întru ajutorul omului îngândurat, şi nu numai atât. 

În revista Societatea de mâine, în care apare, în foileton, 
Daimonion-ul lui Blaga în 1930 (el apăruse în 1926), Blaga îşi afirmă, cu 
ajutorul lui Goethe, afinitatea sa spirituală cu antichitatea. El scrie: 

„Faust tălmăceşte cunoscuta vestire din fruntea evangheliei lui 
Ioan: „„ la început a fost cuvântul”, prin: „ la început a fost fapta”. Goethe a 
ţinut să caracterizeze divinitatea prin ceea ce e mai demn de ea: prin creaţie, 
prin productivitate, prin săvârşire şi faptă”. 

Blaga a fost şi este (pentru cei ce-l citesc acum) goethean. Întreaga 
sa operă se află sub semnul, forjat de Goethe, al geniului creator. De aceea 
nu ne mai miră că împrumută daimoniacul tot ca un semn creator, ca un 
semn chiar al geniului uman şi aceasta cu toată lipsa, uneori, a strălucirii 
solare oferite de apolinicul lui Nietszche, rămânând numai într-o blândă 
lumină selenară care nu e lipsită de umbre. 


II 

Am să intru pe o altă potecă. Blaga, în filosofia sa, duce o luptă 
grea cu nevoia de a depăşi logicul aşa cum a fost el modelat în cultura 
europeană. De aceea îşi începe sistemul filosofic cu o disertaţie despre 
Eonul dogmatic, în care caută să înlocuiască ceea ce s-a pierdut cândva în 
antichitate printr-o nouă gândire, pe care-o numeşte dogmatică, şi-şi încheie 
sistemul său filosofic cu o cunoaştere /uciferică — purtătorul de lumină a 
creativităţii. O cunoaştere pe care o învesteşte ca trecând în domeniul 


NOEMA XIV, 2015 


199 Daimonul lui Lucian Blaga 


iraţionalului, un irațional care este, de fapt, o rațiune ce depăşeşte logicul 
acceptat, un irațional a cărei sferă noţională îmbracă o nouă rațiune şi pe 
care logica „de şcoală” nu o poate urmări. 

Vreau să vă întreb; cum se poate ca o cunoaştere să fie iraţională, 
acceptând ca sferă a noţiunii ceea ce nu are rațiune, când, pe de altă parte, 
Blaga construieşte pas cu pas raționalitatea acestei cunoaşteri luciferice? 
Care cunoaştere nu este bine să poată fi oprită de nişte lanţuri logice ce nu 
se pot ridica la această înţelegere, la această înălțime. 

Am depăşit rostul acestor pagini vorbind despre logică, dar am 
făcut-o deoarece daimoniacul a fost legat, în cultura noastră creştină, de 
irațional. Este adevărat că uneori nu putem înţelege de ce omul preferă răul 
binelui, asta pentru că instinctele au un irațional în ele, cu toate că ştie, sau 
măcar bănuieşte (omul), că răul se întoarce totdeauna de unde a plecat. 
Vrând şi trecând în faptă răul, te oferi lui fără de scăpare. 

Pentru antici Daimonul avea un caracter de universal, peren, ce se 
putea realiza într-un individual. Fiind universal, se putea distribui la fiecare 
individual rămânând acelaşi universal neschimbat. Să încercăm o aplicaţie 
la sistemul filosofic al lui Lucian Blaga. Matricea stilistică este o intersecţie 
foarte complicată a categoriilor înţelegerii (Verstand), aşa cum le ştim de la 
Aristotel şi de la Kant, la care se asociază categoriile stilistice, ce reprezintă 
aportul original al lui Blaga. Categoriile înţelegerii sunt un universal pe 
care-l găsim la fiecare individ în parte, categoriile stilistice sunt şi ele un 
universal dar nu le găsim pe toate la toţi indivizii, aşa cum se întâmplă cu 
categoriile înţelegerii propuse de Kant. Ele, categoriile stilistice, se 
distribuie, şi ele, la toţi oamenii dar unele numai la anumite grupuri iar o 
mulţime se pot distribui numai la un grup restrâns de oameni, fiecare din 
ele, sau chiar la câte un individ. Poate că este greu de înţeles pentru că este 
foarte simplu. 

Cu aceste categorii noi putem înţelege lumea ce ne înconjoară. 
Categoriile stilistice ne dau posibilitatea de a înţelege şi de ce putem avea, 
unii faţa de alţii, un alt punct de vedere în ceea ce cunoaştem. În plus, aceste 
categorii au şi o funcţie de frânare a cunoaşterii. Ce înseamnă aceasta? Este 
foarte simplu: Categoriile, fie ele ale înțelegerii sau cele stilistice, ne dau 
posibilitatea de a cunoaşte numai ceea ce ele ne pot transmite, ne pot 
permite, tu prin structura lor. Prin categorii (oricare din ele) nu putem 
cunoaşte altceva decât ştiu ele! Exemplu: dacă nu am avea categorii care să 
ne permită cunoaşterea girafei noi degeaba am vedea-o, pentru că 
neînţelegând-o nici n-o putem cunoaşte. 

Structura acestei teorii a cunoaşterii este kantiană dar Kant nu s-a 
ocupat, probabil nu l-au interesat aceste frâne ale cunoaşterii, nu a fost 
interesat de această dublă funcţie a categoriilor înţelegerii, cunoaştere şi 
frână a cunoaşterii. Aceasta aduce ca noutate Blaga! şi poate de aceea el 
este, aşa cum ne spune Michael S. Jones în cartea sa „Metafizica religiei. 
Lucian Blaga şi flosofia contemporană”, cel mai important filosof al 
secolului XX. 

Să ne întoarcem la Daimon şi la Goethe. Blaga scrie în Daimonion 
(mi-am luat libertatea de a scrie daimonion mai sus): „Dacă închegi într-un 
mic sistem (ceea ce am intenţionat noi aici) tot ce a spus Goethe despre 
creaţiile Demoniacului ajungi chiar la rezultatul că el vedea toate creaţiile 
ce nu se pot raţionaliza, ale culturii umane, izvorând din 'demonic”. 

„Toate creaţiile ce nu se pot raţionaliza, ale culturii umane ...” este 
o afirmaţie pe care este nevoie s-o dezvăluim puţin. Este, oare, posibil să nu 
găsim rostul unor creaţii ale umanităţii? Este posibil ca să fie aruncate 
creaţii umane în irațional? Dacă există măcar o singură parte valoroasă a 
unei creaţii umane căreia nu i s-a putut găsi un rost (a avea rost înseamnă a 
avea rațiune), atunci logica cu care s-a făcut căutarea are un defect, are o 
lipsă, chiar dacă pare o construcţie de neatins. 

Asta a gândit Blaga scriindu-şi sistemul său filosofic, asta a gândit 
când a aruncat o primă undiţă în cunoaşterea dogmatică, asta a gândit 
construind matricea stilistică şi tot asta a gândit înțelegând frânele 
transcendente ale cenzurii transcendente, frânele stilistice. Blaga a simţit că 
ceva nu corespunde în logica de şcoală cu gândirea noastră. A învăţat 
matematici şi a înţeles că este un domeniu greu de explorat. A simţit, totuşi, 
că în calculul diferenţial ar putea fi o soluţie. În loc să construiască o logică, 
a construit o metafizică a unor diferenţiale divine. A pornit pe drumul 
pătrunderii în adâncime a gândirii şi a ajuns la cunoaşterea luciferică, la 
cenzura transcendentă. 

Sigur că este, a fost, un drum lung, chiar dacă l-am schiţat în 
câteva cuvinte. Sistemul filosofic al lui Lucian Blaga are o profundă 
consistență internă. Este un palat al înţelepciunii. Faptul că singur şi-a 
asumat o iraţionalitate trebuie înţeles, aşa cum am spus mai sus, ca o altă 
sferă a noţiunii de irațional folosită de el, o sferă noţională care cuprinde 


ê Michael S. Jones, The Metaphysics of Religion: Lucian Blaga And Contemporary 
Philosophy, Cranbury, Rosemont Publishing & Printing Corp., 2006. 

nevoia de a depăşi logica de şcoală, nevoia de a înţelege altfel felul nostru 
de a gândi. 

Cât priveşte daimoniacul ca ajutor al creativităţii: este evidentă 
rudenia cu Daimonul antichităţii care este bun şi înţelept, aşa cum apare la 
Socrate. Sigur că existau şi demonii care-i chinuiau pe oameni şi de care, 
Blaga, ţinea cont. Dar, după părerea mea, în perioada în care scria 
Daimonologia era chinuit, dacă chin se poate numi, mai mult de daimonul 
creativităţii pe care-l vedea ieşind deasupra tuturor eforturilor sale 
filosofice. Nu are legătură cu demonii scoşi din adâncuri de oamenii care, 
singuri, fac această alegere, demoni de care Blaga a fost chinuit din 1948 
până în 1961, demoni asmuţiţi împotriva oamenilor de valoare din ţara 
noastă şi împotriva culturii. 

Am să vă propun să folosim noţiunea antică de Daimon pentru 
acest sfătuitor bun şi să lăsăm demonii, aşa cum din păcate s-a încetățenit, 
să-i bântuie numai pe cei care-i invocă — demonul întruchipare a răului nu 
poate avea existenţă decât şi numai pentru cel care-l cheamă. Aceşti demoni 
al răului au o mai mare putere asupra celor care, prin voinţa lor, aleg răul în 
locul binelui. De aceea să închinăm creativităţii, acestei creativităţi sub care 
omul există ca om, noţiunea de daimon. 

O să mă întrebaţi: cine a fost sfătuitorul lui Blaga? Cine i-a condus 
gândirea? Cine i-a şoptit că noi gândim altfel decât spune logica? Blaga nu 
a putut avea decât un singur sfătuitor secret, acesta a fost Daimonul lui. Aşa 
cum Socrate a avut un Daimon şi Blaga a avut un Daimon. Dar nu numai 
Socrate şi Blaga au avut un Daimon al lor, fiecare dintre noi avem acest 
sfătuitor bun şi înţelept, mai înţelept decât oricine. Nu există demoni ai 
răului pe acest pământ dacă nu vrem să-i construim noi. 

